Wasserschloss Köfering: An Lerchenfeld sei Schloß schdäht glei newa da Pfada in am scheena Park drinnad. De easchtn Mauan sann woi an de 900 Joah oid, ebba wos um 1150 sann dann de Kefringer als Adelsgschlecht draaf kemma. De Festung is wia om scho grschim 1491 weggabutzt worn. Seit 1569 gherts de Lerchenfelder, im dreissgjaarign Griach hod ma des Schloß ganz schee rasiert, owa ma hods ab 1680 bis ebba wos 1720 wieda neibaut, und zwar a so wias heid no dostähd. In dera Zeit hod se a jeda Adlige sei eigns Versailles baua woin, nachad hod ma des in Kefring aa gmacht. Buiva is ja do gwen. Leida is ned ganz firte worn, des siegt ma aa. Am Middlrisalith, des is da Hauptbau in da Middn, hängd schäd da Nordfliegl dro, da Südflügel is leida nimma baud worn. An da andan Seidn is no a andana Fliegl dro und a boa Marstallbautn und Gsindaheisa. Ins Schloß seiwa kimmst bloß üwa a kloana stoanane Bruckn nei, da Wassergom is sogoa no voi. As Schloß komma ned öffendlich besichtign, waals no vo da gräflichn Familie bewohnt werd. Ganz seltn kimmt ma nei, und na muaß ma se de Bibliothek und den weissn Soi oschaugn.